**Ministru kabineta noteikumu projekta**

**“Grozījums Ministru kabineta 2003.gada 29.aprīļa noteikumos Nr.242 „Satiksmes ministrijas nolikums”” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Noteikumu projekta mērķis ir noteikt Satiksmes ministrijai pienākumu:- nodrošināt platjoslas kompetenču centra funkcijas Latvijā;- nodrošināt valsts materiālo rezervju veidošanu un pārvaldīšanu.Platjoslas kompetenču centra mērķis ir apkopot vienotā kontaktpunktā informāciju, kas saistīta ar platjoslas attīstību dalībvalstī, piemēram, attiecībā uz valsts atbalsta jautājumiem, platjoslas pakalpojumu pieejamības (kartēšanas) un citiem reglamentējošiem un tehniskiem jautājumiem, lai konsultētu publiskā un privātā sektora ieinteresētās personas.Platjoslas kompetenču centra iespējamā priekšrocība ir tā, ka tas spēj nodrošināt plašāku jautājumu un uzdevumu loku, tostarp attiecībā uz nozares politiku, nekā to spētu tehniskais speciālists. |

|  |
| --- |
| I. Tiesību akta projekta izstrādes nepieciešamība |
| 1. | Pamatojums | Ministru kabineta 2003.gada 29.aprīļa noteikumu Nr.242 “Satiksmes ministrijas nolikums” 4.2.apakšpunkts. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Eiropas Komisija 2010.gada 3.marta paziņojums “Eiropa 2020 Stratēģija gudrai, ilgtspējīgai un integrējošai izaugsmei” nosaka Eiropas Savienības (turpmāk – ES) attīstības mērķus un to sasniegšanai īstenojamos uzdevumus. Viens no mērķiem ir uzlabot eiropiešu piekļuvi ātram un īpaši ātram internetam, nosakot, ka 2020.gadā:- jebkuram ES iedzīvotājam būs iespēja saņemt interneta piekļuves pakalpojumu ar lejupielādes ātrumu vismaz 30 Mb/s;- vismaz 50% no ES mājsaimniecībām abonē interneta piekļuves pakalpojumu ar lejupielādes ātrumu vismaz 100 Mb/s.Eiropas Komisijas 2016.gada 14.septembra paziņojums Eiropas Parlamentam, Padomei, Eiropas Ekonomikas un Sociālo Lietu Komitejai un Reģionu Komitejai "Konkurētspējīga digitālā vienotā tirgus savienojamība. Virzība uz Eiropas Gigabitu sabiedrību" paredz dalībvalstīm līdz 2025.gadam sasniegt trīs mērķus: - gigabitu savienojamība (interneta pieslēgums, kas lejuplīnijā un augšuplīnijā nodrošina vismaz vienu Gb/s) visiem galvenajiem sociālekonomiskajiem virzītājspēkiem, piemēram, skolām, bibliotēkām, pētniecības centriem, biznesa centriem, dzelzceļa stacijām, ostām, lidostām, ārstu praksēm, slimnīcām, stadioniem, valsts pārvaldes un pašvaldību ēkām, galvenajiem sabiedrisko pakalpojumu sniedzējiem, kā arī uzņēmumiem, kas intensīvi izmanto digitālos resursus; - visām lielām pilsētām un tām piegulošām pārvietošanās zonām un visām sauszemes transporta maģistrālēm ir nepārtraukts 5G pārklājums;- visām mājsaimniecībām gan laukos, gan pilsētās ir pieejams interneta pieslēgums ar vismaz 100 Mb/s lejuplīnijas ātrumu, ko var uzlabot līdz gigabitu ātrumam.Lai veicinātu ES stratēģiskajos dokumentos noteikto mērķu izpildi un panāktu labāku platjoslas pakalpojumu pieejamību, īpaši lauku apvidos, Eiropas Komisija 2017.gada novembrī prezentēja 5 punktu programmu, kuras viens punktiem ir platjoslas kompetenču centra (Broadband Competence Office-BCO) izveide katrā ES dalībvalstī. Platjoslas kompetenču centra mērķis ir apkopot vienotā kontaktpunktā informāciju, kas saistīta ar platjoslas attīstību dalībvalstī, piemēram, attiecībā uz valsts atbalsta jautājumiem, pakalpojumu pieejamības (kartēšanas) un citiem reglamentējošiem un tehniskiem jautājumiem, lai konsultētu publiskā un privātā sektora ieinteresētās personas.Centrālais jeb Eiropas Komisijas nodrošinātais platjoslas kompetenču centrs regulāri rīko kontakttīkla sanāksmes, kurās dalībvalstu pārstāvjiem tiek sniegta informācija un pārskati par aktualitātēm platjoslas attīstībā, tostarp par platjoslas pakalpojumiem lauku apvidos, par infrastruktūras kartēšanu, kā arī par galvenajām problēmām infrastruktūras izvēršanā (piem., pēdējās jūdzes nodrošināšanā, infrastruktūras izvēršanas izmaksu samazināšanai (koplietošanā) u.c.). Platjoslas kompetenču centru izveide ES dalībvalstīs uzsākta 2017.gada novembrī un 2018.gada beigās ir aptvertas visas dalībvalstis. Vairākumā dalībvalstu ir izveidoti ne tikai nacionālie platjoslas kompetenču centri, bet arī reģionālie. Pēc Eiropas Komisijas sniegtās informācijas ES austrumu reģiona valstīs platjoslas kompetenču centra funkcijas nodrošina vidēji 1 cilvēks, dienvidu – 4 cilvēki, ziemeļu – 12, rietumu – 19 cilvēki. Vairumā gadījumu platjoslas kompetenču centra funkciju veic atbilstošā ministrija.Noteikumu projekts paredz Satiksmes ministrijai nodrošināt platjoslas kompetenču centra funkcijas Latvijā.Galvenie uzdevumi platjoslas kompetenču centra funkcijas nodrošināšanai ir:nacionālo platjoslas politikas plānošanas dokumentu *(Broadband plans)* izveide un atjaunināšana; platjoslas projektu valsts atbalsta jautājumi; informācijas sniegšana elektronisko sakaru infrastruktūras projektu īstenotājiem; platjoslas kartēšanas risinājumi, darbība Eiropas Komisijas nodrošinātajā platjoslas kompetenču centra rīkotajās kontakttīkla sanāksmēs.Papildus projekts paredz Satiksmes ministrijai nodrošināt valsts materiālo rezervju veidošanu un pārvaldīšanu.Līdz 2018.gada 31.decembrim bija spēkā Valsts materiālo rezervju likums, kas paredzēja, ka materiālo rezervju iegādi uzglabāšanu, atjaunināšanu, uzskaiti, realizāciju u.t.t organizē Iekšlietu ministrijas padotības iestāde – Nodrošinājuma valsts aģentūra. 2019.gada 1.janvārī stājās spēkā jauns Valsts materiālo rezervju likums, kas mazina administratīvo slogu, kas saistīts ar valsts materiālo rezervju iegādi, atjaunināšanu, pieņemšanu, izsniegšanu, uzglabāšanu, uzturēšanu un uzskaiti, nododot valsts materiālās rezerves katras nozares ministrijas (kurai to uzdevumu izpildei nepieciešamas valsts materiālās rezerves) pārvaldībā. Ņemot vērā minēto ir nepieciešams papildināt Satiksmes ministrijas nolikumu, paredzot Satiksmes ministrijas funkcijas valsts materiālo rezervju veidošanas un pārvaldīšanas jomā. |
| 3. | Projekta izstrādē iesaistītās institūcijas un publiskas personas kapitālsabiedrības | Projekts šo jomu neskar. |
| 4. | Cita informācija | Nav. |

|  |
| --- |
| II. Tiesību akta projekta ietekme uz sabiedrību, tautsaimniecības attīstībuun administratīvo slogu |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Elektronisko sakaru komersanti (līdz 2019.gada 6.februārim Sabiedrisko pakalpojumu regulēšanas komisijas reģistrā ir reģistrēti 279 elektronisko sakaru komersanti), pašvaldības (119), plānošanas reģioni (5). |
| 2. | Tiesiskā regulējuma ietekme uz tautsaimniecību un administratīvo slogu | Platjoslas kompetenču centra darbības mērķis ir mazināt administratīvo slogu platjoslas infrastruktūras izveidē iesaistītajiem, sagatavojot gan vadošos politikas plānošanas dokumentus, gan aktuālo informāciju par platjoslas izvērsumu, kā arī par citu valstu pieredzi un tehniskajiem jautājumiem. |
| 3. | Administratīvo izmaksu monetārs novērtējums | Monetāro novērtējumu nav iespējams aprēķināt, jo tas atkarīgs no platjoslas projektu izvēršanas intensitātes, lokācijas, sadarbības partneru kompetences. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| III. Tiesību akta projekta ietekme uz valsts budžetu un pašvaldību budžetiem |
| Projekts šo jomu neskar. |

|  |
| --- |
| IV. Tiesību akta projekta ietekme uz spēkā esošo tiesību normu sistēmu |
| Projekts šo jomu neskar. |

|  |
| --- |
| V. Tiesību akta projekta atbilstība Latvijas Republikas starptautiskajām saistībām |
| Projekts šo jomu neskar. |

|  |
| --- |
| VI. Sabiedrības līdzdalība un komunikācijas aktivitātes |
| 1. | Plānotās sabiedrības līdzdalības un komunikācijas aktivitātes saistībā ar projektu | Paziņojums par līdzdalības iespējām tiesību akta izstrādes procesā tika ievietots Satiksmes ministrijas tīmekļa vietnē [www.sam.gov.lv](http://www.sam.gov.lv) 2019.gada 17.janvārī. |
| 2. | Sabiedrības līdzdalība projekta izstrādē | Atbilstoši Ministru kabineta 2009.gada 25.augusta noteikumu Nr.970 „Sabiedrības līdzdalības kārtība attīstības plānošanas procesā” 7.4.1 apakšpunktam sabiedrībai tika dota iespēja rakstiski sniegt viedokli par noteikumu projektu tā izstrādes stadijā. |
| 3. | Sabiedrības līdzdalības rezultāti | Priekšlikumi netika saņemti. |
| 4. | Cita informācija | Nav. |

|  |
| --- |
| VII. Tiesību akta projekta izpildes nodrošināšana un tās ietekme uz institūcijām |
| 1. | Projekta izpildē iesaistītās institūcijas | Satiksmes ministrija. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošo institūciju likvidācija vai reorganizācija, to ietekme uz institūcijas cilvēkresursiem. | Projektā paredzētā funkcija tiks nodrošināta esošo cilvēkresursu un finanšu līdzekļu ietvaros.Jaunas institūcijas izveide nav nepieciešama. |
| 3. | Cita informācija | Nav. |

Satiksmes ministrs T. Linkaits

Vīza:

Valsts sekretāra vietā -

valsts sekretāra vietniece Dž.Innusa

Bankoviča 67028111

Dace.Bankovica@sam.gov.lv

Kalniņa 67028233

Irisa.Kalnina@sam.gov.lv